CELEX: 32018D0321
Language: sk
Date: 2018-03-02 00:00:00
Title: Vykonávacie rozhodnutie Komisie (EÚ) 2018/321 z 2. marca 2018, ktorým sa mení vykonávacie rozhodnutie (EÚ) 2017/224, ktorým sa stanovujú technické a prevádzkové špecifikácie, ktoré umožňujú, aby komerčná služba poskytovaná systémom vytvoreným na základe programu Galileo zodpovedala funkcii podľa článku 2 ods. 4 písm. c) nariadenia Európskeho parlamentu a Rady (EÚ) č. 1285/2013

5.3.2018   
            
            
               SK
            
            
               Úradný vestník Európskej únie
            
            
               L 62/34
            
         VYKONÁVACIE ROZHODNUTIE KOMISIE (EÚ) 2018/321
   z 2. marca 2018,
   ktorým sa mení vykonávacie rozhodnutie (EÚ) 2017/224, ktorým sa stanovujú technické a prevádzkové špecifikácie, ktoré umožňujú, aby komerčná služba poskytovaná systémom vytvoreným na základe programu Galileo zodpovedala funkcii podľa článku 2 ods. 4 písm. c) nariadenia Európskeho parlamentu a Rady (EÚ) č. 1285/2013
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1285/2013 z 11. decembra 2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008 (1), a najmä na jeho článok 12 ods. 3 písm. d),
   keďže:
   
               (1)
            
            
               V technických a prevádzkových špecifikáciách určených v prílohe k vykonávaciemu rozhodnutiu Komisie (EÚ) 2017/224 (2) sa stanovuje, že všeobecné špecifikácie služby „veľmi presná CS“ poskytovanej komerčnou službou zahŕňajú chybu určenia polohy menšiu než jeden decimeter a že prístup k službe „veľmi presná CS“, riadený jedným poskytovateľom alebo viacerými poskytovateľmi služieb, je spoplatnený v súlade s platnou cenovou politikou.
            
         
               (2)
            
            
               Zdá sa však, že spoplatnený prístup k službe poskytujúcej údaje s vysokou presnosťou v rámci komerčnej služby by mohol spomaliť rozvoj aplikácií, ktoré by túto službu využívali, a ohroziť sľubný rast hospodárskych činností založených na technológii satelitnej navigácie, a to najmä v Únii. Okrem toho by mohol byť prekážkou prenikania systému vytvoreného v rámci programu Galileo na svetové trhy, hneď ako by konkurenčné systémy ponúkli služby poskytujúce údaje s vysokou presnosťou bezplatne.
            
         
               (3)
            
            
               Navyše podniky pôsobiace v rýchlo sa rozvíjajúcich odvetviach, v prípade ktorých je najpravdepodobnejšie, že budú používať služby poskytujúce údaje s vysokou presnosťou, ako sú napríklad podniky v oblasti autonómnych vozidiel, robotiky alebo drónov, nepotrebujú takú vysokú presnosť určovania polohy, s akou sa pôvodne počítalo v rámci komerčnej služby. Uvedeným podnikom stačí presnosť do dvoch decimetrov a je pre ne zaujímavejšie, ak je namiesto toho možné skrátiť čas potrebný na dosiahnutie takejto presnosti určenia polohy. Medzi presnosťou určenia polohy a časom potrebným na dosiahnutie tejto presnosti existuje priama súvzťažnosť. Výsledkom zníženia minimálnej presnosti z jedného decimetra na dva decimetre tak bude zníženie času potrebného na dosiahnutie tejto presnosti, ktoré bude závisieť od použitých technológií a prostredia a polohy používateľa.
            
         
               (4)
            
            
               Používatelia, ktorí potrebujú službu zahŕňajúcu chybu určenia polohy menšiu, než je chyba ponúknutá v rámci služby „veľmi presná CS“, budú môcť vždy takúto službu získať od spoločností, ktoré už dnes lokálne ponúkajú komerčné služby s takouto presnosťou.
            
         
               (5)
            
            
               Treba tiež uviesť, že bezplatnosťou služby poskytujúcej údaje s vysokou presnosťou v rámci komerčnej služby nie je dotknutý prípadný spoplatnený prístup k iným službám, ktoré poskytuje systém vytvorený v rámci programu Galileo.
            
         
               (6)
            
            
               Preto treba stanoviť, že prístup k službe „veľmi presná CS“ poskytovanej v rámci komerčnej služby je bezplatný a zároveň by sa do všeobecných špecifikácií služby „veľmi presná CS“ mala zahŕňať chyba určenia polohy menšia než dva decimetre.
            
         
               (7)
            
            
               Okrem toho, pokiaľ ide o zavedenie služby „veľmi presná CS“, treba mierne zmeniť názvy dvoch plánovaných fáz, aby viac zodpovedali skutočnosti.
            
         
               (8)
            
            
               Vykonávacie rozhodnutie (EÚ) 2017/224 by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 36 ods. 1 nariadenia (EÚ) č. 1285/2013,
            
         PRIJALA TOTO ROZHODNUTIE:
   Článok 1
   Príloha k vykonávaciemu rozhodnutiu (EÚ) 2017/224 sa mení takto:
   
               1.
            
            
               text v riadku nazvanom „Všeobecné špecifikácie“, v stĺpci nazvanom „Veľmi presná CS“ sa nahrádza týmto: „Poskytovanie údajov s vysokou presnosťou, aby chyba určenia polohy bola pri nominálnych podmienkach používania menšia než dva decimetre“;
            
         
               2.
            
            
               text v riadku nazvanom „Prístup k službe“, v stĺpci nazvanom „Veľmi presná CS“ sa nahrádza týmto: „– Bezplatný prístup“;
            
         
               3.
            
            
               v riadku nazvanom „Zavedenie služby“, v stĺpci nazvanom „Veľmi presná CS“ sa slová „– Fáza počiatočnej komerčnej prevádzky medzi rokmi 2018 a 2020 – Fáza plnej komerčnej prevádzky od roku 2020“ nahrádzajú slovami „Fáza počiatočného poskytovania signálov medzi rokmi 2018 a 2020 – Fáza plného poskytovania služieb od roku 2020“.
            
         Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 2. marca 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 1.
   
      (2)  Vykonávacie rozhodnutie Komisie (EÚ) 2017/224 z 8. februára 2017, ktorým sa stanovujú technické a prevádzkové špecifikácie, ktoré umožňujú, aby komerčná služba poskytovaná systémom vytvoreným na základe programu Galileo zodpovedala funkcii podľa článku 2 ods. 4 písm. c) nariadenia Európskeho parlamentu a Rady (EÚ) č. 1285/2013 (Ú. v. EÚ L 34, 9.2.2017, s. 36).